Google ondersoek ‘voetganger-gom’Grafika uit Google se patent nr 9340178 Indien jy só ongelukkig is om deur een van Google se selfaangedrewe motors getref te word, wil die maatskappy hê jy moet aan die voorkant “vasplak”. Volgens dié nuwe patent sal die lagie “ŉ baie plakkerige materiaal wees” wat op dieselfde manier sal werk soos vlieëplakpapier of dubbelkant-kleefband. Die San Jose Mercury News berig die doel van die ontwerp is om te verhoed dat die persoon verdere beserings opdoen. Volgens die patent verseker die tegnologie, wat ook op gewone motors kan werk, dat die voetganger nie van die motor af bons nie. Die plakkerigheid sal onder ŉ eierdopagtige lagie wees, sodat jou motor aan die einde van die dag nie met insekte bedek sal wees nie. Rebecca Thompson, woordvoerder van die American Physical Society (APS), het aan Gizmodo gesê die idee klink of dit die moontlikheid het om beserings te voorkom. “Om een keer deur ŉ motor getref te word is meer verkieslik as om deur ŉ motor getref te word, dan die grond en moontlik ŉ tweede motor te tref,” het sy gesê. ŉ Woordvoerder van Google wou egter nie bevestig of die maatskappy wel beplan om dié patent in te stel nie. “Die maatskappy het patente vir verskillende idees,” het sy gesê. “Sommige van die idees word werklike produkte en dienste, en ander nie.”